钦定古今图书集成/明伦汇编/氏族典/第161卷 > 韩缜
## 钦定古今图书集成/明伦汇编/氏族典/第161卷 > 韩缜

按《宋史韩缜传》：“缜字玉汝，登进士第，签书南京判官。
刘沆荐其才，命编修三班，敕为殿中侍御史，迁侍御
史、度支判官，出为两浙、淮南转运使，移河北。夏谅祚
死，子秉常嗣，遣使求封册。朝廷方责夏人不修职贡，
欲择人诘其使。缜适陛辞，神宗命之往，缜至驿问罪，
使者引服，迨夜奏上，帝喜，改使陕西，入知审官西院”，
直舍人院。以兄绛执政，改集贤殿修撰、盐铁副使。以
天章阁待制知秦州。尝宴客夜归，指使傅勍被酒，误
随入州宅，与侍妾遇。缜怒，令军校以铁裹杖棰杀之。
勍妻持血衣挝登闻鼓以诉，坐落职分司南京。久之，
还待制、知瀛州。熙宁七年，辽使萧禧来议代北地界，
召缜馆客，遂报聘，令持图牒致辽主，不克见而还。知
开封府，复命为枢密都承旨，还龙图阁直学士。元丰
五年，官制行，易大中大夫、同知枢密，进知院事。哲宗
立，拜尚书右仆射兼中书侍郎。元祐元年，御史中丞
刘挚、谏官孙觉、苏辙、王觌论缜才鄙望轻，不可使居
相位，章数十上，罢为观文殿大学士、知颍昌府，移永
兴、河南，拜安武军节度使、知太原府，易节奉宁军。请
老，为西太一宫使，以太子太保致仕。绍圣四年，卒，赠
司空，谥曰“庄敏。”缜外事庄重，所至以严称。虽出入将
相，而寂无功烈，厚自奉养，世以比晋何曾云。